SL Uradni list Evropske unije L 279/4

DELEGIRANA UREDBA KOMISIJE (EU) št. 1003/2013

z dne 12. julija 2013

o dopolnitvi Uredbe (EU) št. 648/2012 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 72(3) Uredbe,

ob upoštevanju naslednjega:

(1) V členu 62 Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (2) je določeno, da prihodki Evropskega organa za vrednostne papirje in trge (ESMA) poleg prispevkov nacionalnih javnih organov in subvencije Unije zajemajo tudi pristojbine, plačane ESMA v primerih, določenih v zakonodaji Unije.

(2) Repozitorijem sklenjenih poslov s sedežem v Uniji bi bilo treba zaračunati pristojbino za registracijo, ki zajema stroške ESMA za obdelavo vloge za registracijo. Stroški, povezani z ocenjevanjem vloge, se povečajo, kadar namerava repozitorij sklenjenih poslov zajemati vsaj tri razrede izvedenih finančnih instrumentov ali ponujati pomožne storitve. Zato bi bilo treba pristojbino za registracijo izračunati glede na ti dve objektivni merili.

(3) Pričakuje se, da bo opravljanje pomožnih storitev in storitev poročanja v več kot treh razredih izvedenih finančnih instrumentov tudi neposredno vplivalo na prihodnji promet repozitorija sklenjenih poslov. Zato bi bilo treba za potrebe zaračunavanja pristojbin za registracijo repozitorije sklenjenih poslov razvrstiti v tri različne kategorije pričakovanega skupnega prometa (visok, srednji in nizek pričakovani skupni promet), za katere bi se morale uporabljati različne pristojbine za registracijo, ki bi bile odvisne od tega, ali nameravajo repozitoriji sklenjenih poslov opravljati pomožne storitve ali storitve poročanja v več kot treh razredih izvedenih finančnih instrumentov ali opravljati oboje.

(4) Če začne repozitorij sklenjenih poslov po registraciji ponujati pomožne storitve ali začne delovati v več kot treh razredih izvedenih finančnih instrumentov, zaradi česar se uvrsti v višjo kategorijo v smislu pričakovanega skupnega prometa, bi moral repozitorij sklenjenih poslov plačati razliko med prvotno plačano pristojbino za registracijo in pristojbino za registracijo, ki ustreza novi kategoriji pričakovanega skupnega prometa, v katero se uvrsti.

(5) Za odvračanje od neutemeljenih vlog se pristojbine za registracijo ne bi smele povrniti, če vlagatelj umakne svojo vlogo v postopku registracije ali če se registracija zavrne.

(6) Za zagotovitev učinkovite porabe proračuna ESMA ter hkrati za zmanjšanje finančnega bremena držav članic in Unije je treba zagotoviti, da repozitoriji sklenjenih poslov plačajo vsaj vse stroške v zvezi z njihovim nadzorom. Pristojbine bi bilo treba določiti na ravni, ki bi preprečila znatno kopičenje primanjkljaja ali presežka za dejavnosti, povezane z repozitoriji sklenjenih poslov. Če se znatni primanjkljaji ali presežki začnejo ponavljati, bi Komisija morala pregledati ravni pristojbin in dajatev.

(7) Za zagotovitev pravične in jasne dodelitve pristojbin, ki hkrati zajema dejansko upravno obremenitev v zvezi s posameznimi nadzorovanimi subjekti, bi bilo treba pristojbino za nadzor izračunati na podlagi prometa, ki se ustvari z glavnimi dejavnostmi repozitorija sklenjenih poslov. Pristojbine za nadzor, zaračunane repozitoriju sklenjenih poslov, bi morale biti sorazmerne z dejavnostjo navedenega repozitorija sklenjenih poslov v primerjavi s skupno dejavnostjo vseh registriranih in nadzorovanih repozitorijev sklenjenih poslov v določenem poslovnem letu. Ker pa obstajajo nekateri fiksni upravni stroški za nadzor repozitorijev sklenjenih poslov, bi bilo treba določiti najnižjo pristojbino za nadzor.

(8) Ker bodo v letu registracije repozitorija sklenjenih poslov na voljo le omejeni podatki o njegovi dejavnosti, bi bilo treba začetno letno pristojbino za nadzor izračunati na podlagi pristojbine za registracijo in stroškov ESMA v zvezi z nadzorom navedenega repozitorija sklenjenih poslov v navedenem letu.

(9) Repozitoriji sklenjenih poslov so razmeroma novi subjekti, ki opravljajo nove regulirane finančne storitve, zato še ne obstaja zanesljivo merilo njihovega prometa. Kljub temu bi bilo treba za oceno prometa repozitorijev sklenjenih poslov upoštevati več kazalnikov, zlasti glavne finančne prihodke repozitorijev sklenjenih poslov, ki jih ustvarijo s centralnim zbiranjem in vodenjem evidenc izvedenih finančnih instrumentov, razen prihodkov iz pomožnih storitev, število sporočenih sklenjenih poslov v določenem obdobju in število sklenjenih poslov, ki ob koncu posameznega obdobja še niso opravljeni. V prvem letu poslovanja repozitorija sklenjenih poslov bi morala pristojbina za nadzor ustrezati stroškom nadzornega dela, ki ga ESMA opravi v zvezi z njegovim nadzorom od dneva registracije do konca leta, na podlagi pristojbin za registracijo, ki se določijo glede na pričakovano raven skupnega prometa.

(10) Repozitoriji sklenjenih poslov, ki so bili registrirani leta 2013, ne bodo začeli opravljati storitev poročanja pred koncem leta 2013, njihova stopnja dejavnosti leta 2013 pa bo verjetno izjemno nizka. Zato bi bilo treba njihovo letno pristojbino za nadzor za leto 2014 izračunati na podlagi upoštevanega prometa v prvi polovici leta 2014.

(11) Glede na to, da je sektor repozitorijev sklenjenih poslov v fazi nastajanja, in glede na možen prihodnji razvoj bi bilo treba metodo izračuna prometa repozitorijev sklenjenih poslov po potrebi pregledati. Komisija bi morala oceniti ustreznost metodologije za izračun prometa iz te uredbe v štirih letih po začetku veljavnosti te uredbe.

(12) Za pokritje stroškov priznanja in letnih upravnih stroškov za nadzor bi bilo treba določiti pravila za zaračunavanje pristojbin repozitorijem sklenjenih poslov iz tretjih držav, ki v skladu z ustreznimi določbami Uredbe (EU) št. 648/2012 predložijo vlogo za priznanje v Uniji. V zvezi s tem stroški ESMA temeljijo na stroških, povezanih s priznanjem takih repozitorijev sklenjenih poslov iz tretjih držav v skladu s členom 77(2) navedene uredbe, sklenitvijo dogovorov o sodelovanju s pristojnimi organi tretje države, v kateri je registriran repozitorij sklenjenih poslov, ki je predložil vlogo, v skladu s členom 75(3) navedene uredbe, ter nadzorom priznanih repozitorijev sklenjenih poslov. Stroški, povezani s sklenitvijo dogovorov o sodelovanju, se bodo razdelili med priznanimi repozitoriji sklenjenih poslov iz iste tretje države.

(13) Nadzorne funkcije, ki jih ESMA izvaja v zvezi s priznanimi repozitoriji sklenjenih poslov iz tretjih držav, so povezane zlasti z izvajanjem dogovorov o sodelovanju, vključno z učinkovito izmenjavo podatkov med zadevnimi organi. Stroški opravljanja navedenih funkcij bi se morali kriti s pristojbinami za nadzor, zaračunanimi repozitorijem sklenjenih poslov. Ker bodo navedeni stroški veliko nižji od stroškov ESMA za zagotavljanje neposrednega nadzora registriranih repozitorijev sklenjenih poslov v Uniji, bi morale biti pristojbine za nadzor za priznane repozitorije sklenjenih poslov znatno nižje od najnižje pristojbine za nadzor, zaračunane registriranim repozitorijem sklenjenih poslov, ki jih neposredno nadzira ESMA.

(14) Glede na morebiten prihodnji razvoj je primerno, da se metodologija za izračun upoštevanega prometa ter ravni pristojbin za registracijo, priznanje in nadzor preverjajo in po potrebi dopolnjujejo.

(15) Nacionalni pristojni organi imajo stroške pri izvajanju nalog v skladu z Uredbo (EU) št. 648/2012, zlasti v primeru prenosa nalog v skladu s členom 74 Uredbe (EU) št. 648/2012. Pristojbine, ki jih ESMA zaračuna repozitorijem sklenjenih poslov, bi morale kriti tudi te stroške. Da pristojni organi ne bi ustvarili izgube ali dobička pri izvajanju prenesenih nalog ali zagotavljanju pomoči ESMA, bi moral ESMA povrniti le dejanske stroške, ki jih je imel zadevni nacionalni pristojni organ.

(16) Ta uredba bi morala biti podlaga za pravico ESMA do zaračunavanja pristojbin repozitorijem sklenjenih poslov. Da se takoj omogoči učinkovito in uspešno izvajanje dejavnosti nadzora in izvrševanja, bi morala začeti veljati tretji dan po objavi –

SPREJELA NASLEDNJO UREDBO:

POGLAVJE I

SPLOŠNE DOLOČBE

Člen 1

Vsebina

Ta uredba določa pravila o pristojbinah, ki jih Evropski organ za vrednostne papirje in trge (v nadaljnjem besedilu: ESMA) zaračunava repozitorijem sklenjenih poslov za njihovo registracijo, nadzor in priznanje.

Člen 2

Celotno povračilo stroškov nadzora

Pristojbine, zaračunane repozitorijem sklenjenih poslov, zajemajo:

(a) vse stroške v zvezi z registracijo in nadzorom repozitorijev sklenjenih poslov, ki ju ESMA izvaja v skladu z Uredbo (EU) št. 648/2012, vključno s stroški priznanja repozitorijev sklenjenih poslov;

(b) vse stroške povračila pristojnim organom, ki so nastali zaradi izvajanja nalog v skladu z Uredbo (EU) št. 648/2012, zlasti zaradi kakršnega koli prenosa nalog v skladu s členom 74 Uredbe (EU) št. 648/2012.

Člen 3

Upoštevani promet

1. Upoštevani promet repozitorija sklenjenih poslov za določeno poslovno leto (n) je vsota ene tretjine vsake od naslednjih postavk:

(a) prihodkov iz glavnih funkcij centralnega zbiranja in vodenja evidenc izvedenih finančnih instrumentov repozitorija sklenjenih poslov na podlagi revidiranih računovodskih izkazov prejšnjega leta (n – 1), deljenih s skupnimi prihodki iz glavnih funkcij centralnega zbiranja in vodenja evidenc izvedenih finančnih instrumentov vseh registriranih repozitorijev sklenjenih poslov v prejšnjem letu (n – 1);

(b) števila sklenjenih poslov, sporočenih repozitoriju sklenjenih poslov v prejšnjem letu (n – 1), deljenega s skupnim številom sklenjenih poslov, sporočenih vsem registriranim repozitorijem sklenjenih poslov v prejšnjem letu (n – 1);

(c) števila evidentiranih odprtih poslov 31. decembra prejšnjega leta (n – 1), deljenega s skupnim številom evidentiranih odprtih poslov 31. decembra prejšnjega leta (n – 1) v vseh registriranih repozitorijih sklenjenih poslov.

Upoštevani promet določenega repozitorija sklenjenih poslov (v spodnji formuli: „RSPi“) iz prvega pododstavka se izračuna v skladu z naslednjo formulo:

2. Kadar repozitorij sklenjenih poslov ni posloval celo leto (n – 1), se upoštevani promet oceni v skladu s formulo iz odstavka 1, pri čemer se za repozitorij sklenjenih poslov ter za vsak element iz točk (a), (b) in (c) odstavka 1 vrednosti, izračunane za število mesecev, v katerih je repozitorij sklenjenih poslov posloval v letu (n – 1), ekstrapolirajo na celo leto (n – 1).

Člen 4

Prilagoditev pristojbin

1. Pristojbine, ki se zaračunajo repozitorijem sklenjenih poslov, se določijo na takšni ravni, da se prepreči znatno kopičenje primanjkljajev ali presežkov.

Če se znatni presežki ali primanjkljaji ponavljajo, Komisija pregleda ravni pristojbin.

2. Kadar pristojbine, zaračunane repozitorijem sklenjenih poslov v letu (n), ne morejo pokriti vseh stroškov ESMA za registracijo, nadzor in priznanje repozitorijev sklenjenih poslov, ESMA v letu (n + 1) zviša pristojbine za nadzor za repozitorije sklenjenih poslov, ki so bili registrirani celo leto (n) in so v letu (n + 1) še vedno registrirani, za potrebni znesek.

3. Prilagoditev pristojbin za primanjkljaje iz odstavka 2 se izračuna za vsak posamezen repozitorij sklenjenih poslov sorazmerno z njegovim upoštevanim prometom v letu (n).

POGLAVJE II

PRISTOJBINE

Člen 5

Vrste pristojbin

1. Repozitorijem sklenjenih poslov s sedežem v Uniji, ki predložijo vlogo za registracijo v skladu s členom 55(1) Uredbe (EU) št. 648/2012, se zaračunavata naslednji vrsti pristojbin:

(a) pristojbine za registracijo v skladu s členom 6;

(b) letne pristojbine za nadzor v skladu s členom 7.

2. Repozitorijem sklenjenih poslov s sedežem v tretjih državah, ki predložijo vlogo za priznanje v skladu s členom 77(1) Uredbe (EU) št. 648/2012, se zaračunavata naslednji vrsti pristojbin:

(a) pristojbine za priznanje v skladu s členom 8(1);

(b) letne pristojbine za nadzor priznanih repozitorijev sklenjenih poslov v skladu s členom 8(2).

Člen 6

Pristojbina za registracijo

1. Pristojbina za registracijo, ki jo morajo plačati posamezni repozitoriji sklenjenih poslov, ki predložijo vlogo za registracijo, se izračuna glede na stroške nadzornega dela, ki je potrebno za oceno in pregled vloge, ter pričakovani skupni promet repozitorija sklenjenih poslov, kot je podrobno opredeljeno v odstavkih 2 do 6.

2. Pri izračunu pristojbine za registracijo se upoštevajo naslednje dejavnosti:

(a) opravljanje pomožnih storitev repozitorija sklenjenih poslov, kot so storitve potrjevanja poslov, uparjanja, upravljanja kreditnih dogodkov in potrjevanja ali stiskanja portfelja;

(b) storitve repozitorija, ki jih repozitorij sklenjenih poslov opravlja v treh ali več razredih izvedenih finančnih instrumentov.

3. Za namene odstavka 2 se šteje, da repozitorij sklenjenih poslov ponuja pomožne storitve v katerem koli od naslednjih primerov:

(a) kadar opravlja neposredne pomožne storitve;

(b) kadar opravlja posredne pomožne storitve subjekt, ki je uvrščen v isto skupino kot repozitorij sklenjenih poslov;

(c) kadar opravlja pomožne storitve subjekt, s katerim je repozitorij sklenjenih poslov sklenil dogovor o sodelovanju pri opravljanju storitev v okviru trgovalne ali potrgovalne verige ali poslovne dejavnosti.

4. Kadar repozitorij sklenjenih poslov ne sodeluje pri nobeni dejavnosti iz odstavka 2, se šteje, da bo pričakovani skupni promet zadevnega repozitorija sklenjenih poslov nizek, pri čemer plača pristojbino za registracijo v višini 45 000 EUR.

5. Kadar repozitorij sklenjenih poslov sodeluje pri eni ali dveh dejavnostih iz odstavka 2, se šteje, da bo pričakovani skupni promet repozitorija sklenjenih poslov srednji, pri čemer plača pristojbino za registracijo v višini 65 000 EUR.

6. Kadar repozitorij sklenjenih poslov sodeluje pri obeh dejavnostih iz odstavka 2, se šteje, da bo pričakovani skupni promet repozitorija sklenjenih poslov visok, pri čemer plača pristojbino za registracijo v višini 100 000 EUR.

7. V primeru pomembnih sprememb pri opravljanju storitev, zaradi katerih repozitorij sklenjenih poslov dolguje višjo pristojbino za registracijo v skladu z odstavki 4, 5 in 6, kot jo je plačal na začetku, se repozitoriju sklenjenih poslov zaračuna razlika med začetno plačano pristojbino za registracijo in višjo pristojbino za registracijo, ki velja na podlagi pomembne spremembe.

Člen 7

Letna pristojbina za nadzor za registrirane repozitorije sklenjenih poslov

1. Registriranemu repozitoriju sklenjenih poslov se zaračuna letna pristojbina za nadzor.

2. Skupna letna pristojbina za nadzor za določeno poslovno leto (n) se izračuna na naslednji način:

(a) podlaga za izračun skupne letne pristojbine za nadzor za določeno poslovno leto (n) je ocena stroškov v zvezi z nadzorom repozitorijev sklenjenih poslov, kot je vključena v proračun ESMA za zadevno leto, ki je določen in odobren v skladu s členom 63 Uredbe (EU) št. 1095/2010;

(b) skupna letna pristojbina za nadzor za določeno poslovno leto (n) se izračuna tako, da se od ocenjenih stroškov v skladu s točko (a) odšteje naslednje: (i) skupne pristojbine za registracijo, ki jih repozitoriji sklenjenih poslov plačajo v skladu s členom 6 v določenem poslovnem letu (n), in dodatne pristojbine za registracijo, ki jih v določenem poslovnem letu (n) plačajo že registrirani repozitoriji sklenjenih poslov v primeru pomembne spremembe njihove registracije, kot je določeno v členu 6(7); (ii) skupne pristojbine za priznanje, ki jih repozitoriji sklenjenih poslov iz tretjih držav plačajo v skladu s členom 8 v določenem poslovnem letu (n); (iii) začetna pristojbina za nadzor, ki jo morajo repozitoriji sklenjenih poslov plačati v določenem poslovnem letu (n) v skladu z odstavkom 4;

(c) registrirani repozitorij sklenjenih poslov plača letno pristojbino za nadzor, ki se določi z delitvijo skupne letne pristojbine za nadzor, izračunane v skladu s točko (b), na vse repozitorije sklenjenih poslov, registrirane v letu n – 1, sorazmerno z deležem upoštevanega prometa repozitorija sklenjenih poslov v skupnem upoštevanem prometu vseh registriranih repozitorijev sklenjenih poslov, izračunanem v skladu s členom 3(1) in prilagojenem v skladu z odstavkoma 2 in 3 člena 4.

3. Repozitorij sklenjenih poslov v nobenem primeru ne plača letne pristojbine za nadzor, nižje od 30 000 EUR.

4. Z odstopanjem od odstavkov 2 in 3 registrirani repozitorij sklenjenih poslov v letu svoje registracije plača začetno pristojbino za nadzor, ki je enaka nižji od naslednjih pristojbin:

(a) pristojbina za registracijo, ki jo je treba plačati v skladu s členom 6;

(b) pristojbina za registracijo, ki jo je treba plačati v skladu s členom 6 in se pomnoži z razmerjem med delovnimi dnevi od datuma registracije do konca leta ter 60 delovnimi dnevi.

Izračun je naslednji:

Člen 8

Pristojbina za priznanje repozitorijev sklenjenih poslov iz tretjih držav

1. Repozitorij sklenjenih poslov, ki predloži vlogo za priznanje, plača pristojbino za vlogo, ki se izračuna kot vsota naslednjih postavk:

(a) 20 000 EUR;

(b) zneska, ki se izračuna z delitvijo 35 000 EUR na skupno število repozitorijev sklenjenih poslov iz iste tretje države, ki jih je priznal ESMA ali so predložili vlogo za priznanje, vendar še niso bili priznani.

2. Repozitorij sklenjenih poslov, priznan v skladu s členom 77(1) Uredbe (EU) št. 648/2012, plača letno pristojbino za nadzor v višini 5 000 EUR.

POGLAVJE III

POGOJI ZA PLAČILO IN POVRAČILO

Člen 9

Običajni načini plačila

1. Vse pristojbine se plačujejo v eurih. Plačila se izvedejo, kot je podrobno opredeljeno v členih 10, 11 in 12.

2. Za vse zamude pri plačilu velja dnevna kazen v višini 0,1 % zneska, ki ga je treba plačati.

Člen 10

Plačilo pristojbin za registracijo

1. Pristojbina za registracijo iz člena 6 se v celoti plača, ko repozitorij sklenjenih poslov predloži vlogo za registracijo.

2. Pristojbine za registracijo se ne povrnejo, če repozitorij sklenjenih poslov umakne svojo vlogo za registracijo, preden ESMA sprejme utemeljeno odločitev o registraciji ali zavrnitvi registracije, ali če je bila registracija zavrnjena.

Člen 11

Plačilo letnih pristojbin za nadzor

1. Letna pristojbina za nadzor iz člena 7 se za določeno poslovno leto plača v dveh obrokih.

Prvi obrok se plača 28. februarja zadevnega leta in znaša dve tretjini ocenjene letne pristojbine za nadzor. Če upoštevani promet, izračunan v skladu s členom 3, takrat še ni na voljo, se promet izračuna na podlagi zadnjega razpoložljivega upoštevanega prometa v skladu s členom 3.

Drugi obrok se plača 31. avgusta. Znesek drugega obroka zajema letno pristojbino za nadzor, izračunano v skladu s členom 7, od katere se odšteje prvi obrok.

2. ESMA pošlje računa za oba obroka repozitorijem sklenjenih poslov vsaj 30 dni pred njunim datumom plačila.

Člen 12

Plačilo pristojbin za priznanje

1. Pristojbine za priznanje iz člena 8(1) se v celoti plačajo, ko repozitorij sklenjenih poslov predloži vlogo za priznanje. Pristojbine za priznanje se ne povrnejo.

2. ESMA ob vsaki predložitvi nove vloge za priznanje repozitorija sklenjenih poslov iz tretje države ponovno izračuna znesek iz člena 8(1)(b).

ESMA že priznanim repozitorijem sklenjenih poslov iz iste tretje države povrne enako razliko med zneskom, zaračunanim v skladu s členom 8(1)(b), in zneskom na podlagi ponovnega izračuna. Zadevna razlika se povrne z neposrednim plačilom ali zmanjšanjem zaračunane pristojbine naslednje leto.

3. Letna pristojbina za nadzor priznanega repozitorija sklenjenih poslov se plača do konca februarja vsako poslovno leto. ESMA pošlje račun za plačilo priznanemu repozitoriju sklenjenih poslov vsaj 30 dni pred navedenim datumom.

Člen 13

Povrnitev stroškov pristojnim organom

1. Repozitorijem sklenjenih poslov pristojbine za njihovo registracijo, nadzor in priznanje zaračunava samo ESMA.

2. ESMA pristojnemu organu povrne dejanske stroške, ki so nastali zaradi izvajanja nalog v skladu z Uredbo (EU) št. 648/2012, zlasti v primeru prenosa nalog v skladu s členom 74 Uredbe (EU) št. 648/2012.

POGLAVJE IV

PREHODNE IN KONČNE DOLOČBE

Člen 14

Pristojbine v letu 2013

1. Repozitoriji sklenjenih poslov, ki predložijo vlogo za registracijo leta 2013, plačajo pristojbino za registracijo iz člena 6 v celoti 30 dni po začetku veljavnosti te uredbe ali na datum predložitve vloge za registracijo, pri čemer velja poznejši rok.

2. Repozitoriji sklenjenih poslov, registrirani leta 2013, plačajo za leto 2013 začetno letno pristojbino za nadzor, izračunano v skladu s členom 7(4), v celoti 60 dni po začetku veljavnosti te uredbe ali 30 dni po sprejetju odločitve o registraciji, pri čemer velja poznejši rok.

3. Repozitoriji sklenjenih poslov iz tretjih držav, ki predložijo vlogo za priznanje leta 2013, plačajo pristojbino za priznanje iz člena 8(1) v celoti 30 dni po začetku veljavnosti te uredbe ali na datum predložitve vloge, pri čemer velja poznejši rok.

4. Repozitoriji sklenjenih poslov iz tretjih držav, priznani leta 2013, plačajo za leto 2013 letno pristojbino za nadzor, izračunano v skladu s členom 8(3), v celoti 60 dni po začetku veljavnosti te uredbe ali 30 dni po sprejetju odločitve o priznanju, pri čemer velja poznejši rok.

Člen 15

Letna pristojbina za nadzor za leto 2014 za repozitorije sklenjenih poslov, registrirane leta 2013

1. Repozitorijem sklenjenih poslov, registriranim leta 2013, se zaračuna letna pristojbina za nadzor za leto 2014, ki se v skladu s členom 7 izračuna na podlagi njihovega upoštevanega prometa v obdobju od 1. januarja 2014 do 30. junija 2014, kot je določeno v odstavku 2 tega člena.

2. Za izračun pristojbin za nadzor za leto 2014 za repozitorije sklenjenih poslov, registriranih leta 2013, v skladu s členom 7 je upoštevani promet repozitorija sklenjenih poslov vsota ene tretjine vsake od naslednjih postavk:

(a) prihodkov iz glavnih funkcij centralnega zbiranja in vodenja evidenc izvedenih finančnih instrumentov repozitorija sklenjenih poslov v obdobju od 1. januarja 2014 do 30. junija 2014, deljenih s skupnimi prihodki iz glavnih funkcij centralnega zbiranja in vodenja evidenc izvedenih finančnih instrumentov vseh registriranih repozitorijev sklenjenih poslov v obdobju od 1. januarja 2014 do 30. junija 2014;

(b) števila sklenjenih poslov, sporočenih repozitorijem sklenjenih poslov v obdobju od 1. januarja 2014 do 30. junija 2014, deljenega s skupnim številom sklenjenih poslov, sporočenih vsem registriranim repozitorijem sklenjenih poslov v obdobju od 1. januarja 2014 do 30. junija 2014;

(c) števila evidentiranih odprtih poslov 30. junija 2014, deljenega s skupnim številom evidentiranih odprtih poslov 30. junija 2014 v vseh registriranih repozitorijih sklenjenih poslov.

3. Letna pristojbina za nadzor za leto 2014 za repozitorije sklenjenih poslov, registrirane leta 2013, se plača v dveh obrokih.

Prvi obrok se plača 28. februarja 2014 in ustreza pristojbini za registracijo, ki jo repozitorij sklenjenih poslov v skladu s členom 6 plača leta 2013.

Drugi obrok se plača 31. avgusta. Znesek drugega obroka zajema letno pristojbino za nadzor, izračunano v skladu z odstavkoma 1 in 2, od katere se odšteje prvi obrok.

Kadar je znesek, ki ga je repozitorij sklenjenih poslov plačal v prvem obroku, višji od letne pristojbine za nadzor, izračunane v skladu z odstavkoma 1 in 2, ESMA repozitoriju sklenjenih poslov povrne razliko med zneskom, plačanim v prvem obroku, in letno pristojbino za nadzor, izračunano v skladu z odstavkoma 1 in 2.

4. ESMA pošlje računa za oba obroka letne pristojbine za nadzor za leto 2014 repozitorijem sklenjenih poslov, registriranim leta 2013, vsaj 30 dni pred datumom plačila.

5. Ko so na voljo revidirani računovodski izkazi za leto 2014, repozitoriji sklenjenih poslov, registrirani leta 2013, ESMA sporočijo vse spremembe v zvezi s kazalniki iz točke (a), (b) ali (c) odstavka 2, uporabljenimi za izračun upoštevanega prometa v skladu z odstavkom 2, ki izhajajo iz razlik med končnimi podatki in začasnimi podatki, uporabljenimi za izračun.

Repozitorijem sklenjenih poslov se bo zaračunala razlika med dejansko plačano letno pristojbino za nadzor za leto 2014 in letno pristojbino za nadzor za leto 2014, ki jo je treba plačati zaradi sprememb v zvezi s kazalniki iz točke (a), (b) ali (c) odstavka 2, uporabljenimi za izračun upoštevanega prometa v skladu z odstavkom 2.

ESMA pošlje račun za vsa dodatna plačila, ki jih morajo repozitoriji sklenjenih poslov izvesti zaradi spremembe katerega koli kazalnika iz točke (a), (b) ali (c) odstavka 2, uporabljenega za izračun upoštevanega prometa v skladu z odstavkom 2, vsaj 30 dni pred datumom plačila.

Člen 16

Začetek veljavnosti

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 12. julija 2013 Za Komisijo Predsednik José Manuel BARROSO

(1) UL L 201, 27.7.2012, str. 1.

(2) UL L 331, 15.12.2010, str. 84.